Diari Oficial de la Generalitat Valenciana


Sumari del DOGV 2411, del 21-12-1994 (1994/833349)

RESOLUCIÓ de 2 de novembre de 1994 del director general de Qualitat Ambiental de la Conselleria de Medi Ambient, per la qual ordena la publicació de la parí dispositiva de diverses declaracions d'impacte ambiental.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2411

Data del DOGV
:   21-12-1994

Secció del DOGV
:   ALTRES DISPOSICIONS

Número del document
:   1994/833349


Data del document
:   02-11-1994

Organisme emissor
:   Conselleria de Medi Ambient

Tipus de document
:   Resolució

RESOLUCIó de 2 de novembre de 1994 del director general de Qualitat Ambiental de la Conselleria de Medi Ambient, per la qual ordena la publicació de la part dispositiva de diverses declaracions d'impacte ambiental.   
Els articles 4.3 i 22 del Reial Decret Legislatiu 1302/1986, de 28 de juny, d'Avaluació d'Impacte Ambiental, i el Reial Decret 1131/1988, de 30 de setembre, pel qual s'aprova el reglament per a l'execució de l'anterior decret, respectivament, estableixen l'obligatorietat de publicar la Declaració d'Impacte Ambiental.  
Seguint la mateixa línia, els articles 5.3 i 28 de la Llei 2/1989, de 3 de març, de la Generalitat Valenciana, d'Impacte Ambiental, i el reglament que té, aprovat pel Decret 162/1990, respectivament, estableixen l'obligatorietat de publicar la Declaració d'Impacte Ambiental i, en particular, al Diari Oficial de la Generalitat Valenciana.  
Per tot això, resolc:  
Article únic  
Publicar al Diari Oficial de la Generalitat Valenciana, les declaracions d'impacte ambiental relacionades a l'annex, dictades als expedients que igualment es relacionen.  
València, 2 de novembre de 1994.- El director general de Qualitat Ambiental: Rafael de Juan i Fenollar  
DECLARACIó D'IMPACTE AMBIENTAL  
Vist l'expedient 056/93-AIA, sobre el Projecte de Normes Subsidiàries de Planejament del terme municipal de Soneja (Castelló).  
Vist que, amb data 25 de febrer de 1993, l'Ajuntament de Soneja va remetre a la Conselleria de Medi Ambient l'estudi d'impacte ambiental del Projecte de Normes Subsidiàries de Planejament del municipi de Soneja (Castelló).  
Vist que el 12 de març de 1993, i amb l'objecte de completar la documentació que integra l'expedient, se li va requerir a l'Ajuntament de Soneja que remetera la documentació completa de les Normes Subsidiàries, l'estudi d'impacte ambiental i el certificat de l'exposició pública de l'esmentat estudi d'impacte ambiental.   
Vist que, amb data de 5 de maig de 1993, l'Ajuntament de Soneja va presentar en la Conselleria de Medi Ambient la documentació completa del Projecte de Normes Subsidiàries i el corresponent estudi d'impacte ambiental, presentat de forma individualitzada respecte a les Normes Subsidiàries, com també certificat de l'aprovació provisional de tots dos documents per part del ple de l'Ajuntament de Soneja.  
Vist que l'estudi d'impacte ambiental ha estat exposat al públic, pel termini d'un mes, mitjançant anunci de l'Ajuntament de Soneja publicat en el Butlletí Oficial de la Província de Castelló, núm. 141, de 24 de novembre de 1992 i en el diari Mediterráneo de 19 de novembre de 1992, sense que s'hi haja presentat cap al.legació, segons un certificat que consta en l'expedient.   
Vist que, tal i com preveu l'article 18 del Decret 162/90, de 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/89 de 3 de març, d'Impacte Ambiental, s'han efectuat consultes als següents organismes:  
- Direcció General de Conservació del Medi Natural de la Conselleria de Medi Ambient.  
- Direcció General de Protecció Ciutadana, de la Conselleria d'Administració Pública.  
- Direcció General de Patrimoni Artístic, de la Conselleria de Cultura, Educació i Ciència.   
- Direcció Territorial de Castelló, de la Conselleria de Medi Ambient.  
- Servei de Planificació dels Recursos Hidrològics, de la Conselleria de Medi Ambient.   
Vist que els informes rebuts de les consultes realitzades es resumeixen en els següents apartats:  
a) Direcció General de Conservació del Medi Natural:  
El terme de Soneja s'inclou en l'àmbit del Pla d'Ordenació dels Recursos Naturals de la Serra d'Espadà, la normativa del qual no serà d'obligat compliment fins a la seua aprovació definitiva. Tot i això, es recomana adaptar la normativa de les Normes Subsidàries, pel que fa a la qualificació i determinacions del sòl no urbanitzable, als continguts de l'esmentat pla.  
b) Servei de Protecció Civil   
El nucli urbà es troba sotmè a risc en el transport de mercaderies perilloses per carretera i ferrocarril, per la qual cosa es recomana no urbanitzar una franja de 500 metres a ambdós costats d'aquestes vies de comunicació. El risc d'inundació per precipitacions locals intenses pot evitar-se amb una correcta infrastructura de drenatge, mentre que la correcció del risc de contaminació d'aqüífers es troba contemplada en les Normes Subsidiàries.  
c) Direcció General de Patrimoni Cultural  
Es proposa la protecció del safareig públic denominat Noyanta, a més de la inclusió en les Normes Subsidiàries dels jaciments arqueològics inventariats en el terme municipal (El Churro, El Picacho, La Dehesa, Alto de Soneja, Cueva del Jallar i La Rocha Carlos) a fi de garantir la seua preservació.  
d) Direcció Territorial de Castelló  
No s'ha fet reserva de sòl apte per a la ubicació de l'abocador de residus sòlids urbans, ni s'aporta documentació que acredite l'adopció d'alguna solució mancomunada per a la destinació final d'aquests residus. Així mateix, i a efectes d'allò previst a l'art. 2.4 de la Llei 4/92 de la Generalitat Valenciana sobre Sòl No Urbanitzable, s'haurà de grafiar la superfície afectada per incendi forestal produït el 31 d'agost de 1992 en la partida Dehesa i Centella, forest pública, amb una superfície afectada de 73 ha.  
e) Servei de Planificació de Recursos Hidrològics  
L'aigua de proveïment té autoritzada l'excepció del compliment de la concentració màxima admissible per als ions SO4 i Mg, per la qual cosa es troba conforme amb la legislació vigent. La disponibilitat del recurs hídric no presenta cap problema, mentre que pel que fa al sanejament d'aigües residuals, el Programa d'actuacions Generalitat/Diputació de Castelló contempla la construcció d'una depuradora per al municipi per a 1994.  
Vist que, com a resultat de les consultes realitzades, amb data de 2 de juliol de 1992 es va sol.licitar a l'Ajuntament de Soneja una ampliació de l'estudi d'impacte ambiental.  
Vist que, amb data de 16 de setembre de 1993, l'Ajuntament de Soneja va remetre a la Conselleria de Medi Ambient l'ampliació de l'estudi d'impacte ambiental sol.licitada, juntament amb les modificacions al document tècnic de la Revisió de les Normes Subsidiàries de Planejament del municipi de Soneja, aprovat pel ple de l'Ajuntament en sessió del dia 27 d'agost de 1993.  
Atès que en la nova documentació aportada, queden recollits els aspectes següents:  
Primer: es clasifiquen com a sòl no urbanitzable d'especial protecció les àrees incloses en el Pla d'Ordenació dels Recursos Naturals d'Espadà en les categories de predomini forestal (PF) i bosquina de regeneració natural (RG1), així com part de l'àrea inclosa en les categories bosquina per a repoblació (RG2) i terrenys agrícoles de vocació forestal (RG3); amb la qual cosa es produeix un increment significatiu de la superfície classificada com a sòl no urbanitzable de protecció especial 'boscos' (SNUP 2).   
Segon: es protegeix el safareig municipal anomenat Noyanta dins el Catàleg d'Edificis d'Interès Històric-Artístic. Així mateix, es garanteix la preservació dels jaciments arqueològics inventariats en el terme municipal mitjançant la seua classificació com a sòl no urbanitzable d'especial protecció arqueològica (SNUP 4).   
Atès que el Pla Director de Sanejament de la Comunitat Valenciana preveu la construcció d'una estació depuradora d'aigües residuals per al municipi de Soneja, i que per situar-la es fa una reserva de sòl en les presents normes subsidiàries. Aquesta reserva coincideix amb la situació de l'actual depuradora però amb un augment de superfície (10.000 m2).  
Atès que, segons un certificat signat pel Sr. Miguel Belis Soriano, president de la Mancomunitat Intermunicipal de l'Alt Palància, la destinació dels residus sòlids urbans del municipi de Soneja serà, a partir de l'1 de gener de 1994, l'abocador d'Altura, fins que es trobe executat l'abocador controlat comarcal que se situarà en la Partida del Portillo del terme municipal de Segorbe. Tot i això, es fa una reserva de sòl per a abocador de residus sòlids urbans, amb una superfície aproximada de 7 ha, la qual ve grafiada al corresponent plànol de classificació.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprèn de l'article 5 de la Llei d'Impacte Ambiental i concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que li són d'aplicació.   
Atès que l'article 5 de la Llei 2/1989 atribueix la competència l'òrgan mediambiental per a la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i declaració d'impacte ambiental.  
Per tot això, fent ús de les facultats que em confereix la llei, formule la següent declaració d'impacte ambiental  
Primer  
Estimar acceptable des del punt de vista mediambiental, el Projecte de Revisió de les Normes Subsidiàries de Planejament del municipi de Soneja (Castelló), amb les mesures correctores incloses a continuació en la present declaració d'impacte ambiental, com també les contingudes en l'estudi d'impacte ambiental, en tant que no entren en contradicció amb aquestes:  
- A partir de l'entrada en vigor de la recollida mancomunada de residus sòlids urbans, es clausurarà i restaurarà tan prompte com siga possible l'actual abocador municipal, situat en la partida de El Cerrojo i situat sobre terrenys permeables, amb el conseqüent risc de contaminació de les aigües subterrànies.  
- En el desenvolupament del sòl urbà i apte per a urbanitzar, es considerarà el risc d'inundació per precipitacions locals intenses, associat al tàlveg que actua com a via de desguàs natural, per a la qual cosa s'establirà una infrastructura de drenatge apropiada.  
- Respecte al sòl no urbanitzable, i per a aquells aspectes no regulats en la normativa urbanística d'aquestes normes subsidiàries, regira la Llei 4/1992, de 5 de juny, de la Generalitat Valenciana, de Sòl No Urbanitzable.   
- S'haurà de reservar sòl, adequadament condicionat a la permeabilitat dels terrenys, per al tractament correcte dels residus industrials que s'hi generen.  
- Respecte a la destinació final dels residus generats (inerts, assimilables a urbans, tòxics i perillosos), serà l'escaient a cadascun d'ells, d'acord amb les seues característiques fisicoquímiques.  
- Igualment, els abocaments industrials no superaran els valors de la taula 3 de l'annex del títol IV del Reglament de Domini Públic que desenvolupa els títols preliminars I, IV, V, VI i VII de la Llei 29/1985, de 2 d'agost, d'Aigües.   
- Aquestes consideracions hauran de ser inexcusablement tingudes en compte per l'Ajuntament abans de la concessió a cada indústria de la corresponent licència d'activitat.   
Segon  
Notificar a l'interessat que contra aquesta resolució, per no ser un acte definitiu en via administrativa, no es pot presentar cap recurs, això no obstant, hom utilitzar els mitjans què, en defensa del seu dret, considere pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 de setembre de 1993  
DECLARACIó D'IMPACTE AMBIENTAL  
Vist l'expedient 073/92-EIA, sobre el projecte de la granja porcina per a truges mares per a una capacitat de 930 mares, al terme municipal d'Alfafara (Alacant), el promotor del qual és Expork SA.  
Vist que la 321 comandància, 1 companyia (Alcoi) de la Guàrdia Civil va posar en coneixement de l'Agència de Medi Ambient la realització d'uns abocaments de dejeccions procedents de la granja porcina Expork SA al riu del Pantanet al seu pas pel paratge de la Basseta del terme municipal d'Alfafara (Alacant). En una visita efectuada per un tècnic de la llavors Agència del Medi Ambient es va comprovar que l'esmentada activitat efectuava un abocament directe mitjançant un col.lector general, i sense cap tractament, al riu del Pantanet, i no tenia cap sistema adequat per a l'eliminació de cadàvers; aquests s'eliminaven mitjançant cremació al mig de la granja amb neumàtics.  
A la vista dels antecedents esmentats, i per provisió del director de l'Agència del Medi Ambient, es va acordar incoar expedient aplicador de sanció a la mercantil Expork SA per tal d'aclarir els fets denunciats.  
Tot això comportà que el secretari general de la Conselleria de Medi Ambient resolguera el 5 de setembre de 1991 imposar una sanció de cent cinquanta mil pessetes de multa per falta administrativa greu tipificada en l'article 13 de la Llei de la Generalitat Valenciana 3/1989, de 2 de maig, d'Activitats Qualificades, i ordenar el tancament i el consegüent cessament de l'explotació.  
Vist que l'expedient de referència es remés per la Comissió Provincial d'Activitats Qualificades d'Alacant i consta de projecte d'activitat, estudi d'impacte ambiental i informes dels tècnics municipals, com també de 50 al.legacions sobre males olors, brutedat i presència d'animals morts a la zona; també han estat presentades quatre al.legacions a favor del desenvolupament de l'activitat; les al.legacions van ser presentades pels veïns en el període d'informació pública de l'esmentat projecte que es va efectuar mitjançant un anunci publicat en el Butlletí Oficial de la Província núm. 36, del dia 13 de febrer de 1992.  
Vist que una vegada revisada la documentació presentada en aquest Servei, es va sol.licitar al promotor que ampliara la informació continguda en l'estudi d'impacte ambiental referida a la producció i eliminació de dejeccions, que segons s'hi indicava es pensava crear una bassa impermeable de 300 m3 on s'emmagatzemarien els purins fins que s'utilitzen com a adob orgànic.  
Per a l'eliminació de cadàvers s'hi instal.laria un incinerador.  
També s'indicava que s'instal.laria una màquina separadora de les fases líquides i sòlides dels purins pel procediment de premsatge progressiu i filtrat físic. La fase líquida filtrada s'usaria en una extensió de 10 ha com a reg d'una plantació de xops que s'ha de crear. La fase sòlida s'usaria com a adob orgànic.  
Vist que l'estudi d'impacte ambiental i les corresponents ampliacions van ser sotmesos a informació pública a l'Ajuntament d'Alfafara i a la Conselleria de Medi Ambient durant un període de 30 dies hàbils comptadors a partir de l'endemà de la publicació de l'anunci en el Diari Oficial de la Generalitat Valenciana núm. 1878, de 7 d'octubre de 1992. Durant aquest període no s'hi va presentar cap al.legació, segons certificats emesos per la secretària interventora de l'Ajuntament d'Alfafara i pel cap del Servei de Gestió Administrativa de la Conselleria de Medi Ambient.  
Vist que l'Ajuntament d'Alfafara va sol.licitar a la Federació Valenciana de Municipis i Províncies l'elaboració d'un projecte on es recollira la depuració dels efluents líquids i les mesures correctores a fi de reduir les molèsties originades, sobretot l'eliminació de les males olors. Per part d'aquest Conselleria es va considerar que el projecte aportaria novetats d'interès respecte a l'estudi d'impacte ambiental presentat en el seu moment, per la qual cosa li va ser sol.licitat a l'Ajuntament d'Alfafara.  
Vist que ha estat presentat en aquest Servei l'Avantprojecte de mesures correctores de contaminació i molèsties, amb implantació de filtre verd, a una granja porcina de maternitat a Alfafara (Alacant).  
Vist que l'avantprojecte esmentat té per objecte aconseguir l'eliminació de males olors, eliminació de contaminacions al sòl, i s'assegura que no rebrà més quantitat d'unitats fertilitzants de les que els cultius puguen extraure, ni més quantitat de matèria orgànica que la que els microorganismes del sòl puguen humificar i mineralitzar; eliminació de la possibilitat de contaminació de l'aire i els aqüífers, correcció de l'impacte provocat per les noves obres, si n'hi han.  
El sistema de depuració elegit es tracta d'una digestió anaeròbia a cel obert, dirigida i potenciada mitjançant cultius específics de bacteris generalment mutats i seleccionats, seguida, si cal, segons el paràmetres desitjats per a l'efluent, d'un tractament aerobi convencional. Els elements de la planta de depuració es composen d'una bassa de recepció de purins crus, un equip de filtratge amb un tamís d'1 mil.límetre de pas, bassa de recollida de la fase líquida de polietilè i capacitat de 2.000 l; zona de compostatge de les dejeccions sòlides de 315 m2 de superfície construïda amb una sola lleugera de formigó; arqueta de recollida de lixiviats amb bombeig automàtic cap al digestor; digestor anaeròbic de terra compactada impermeabilitzada amb un volum útil de 4.316 m3 amb un temps de retenció mitjà previst dels purins de 150 dies; bassa facultativa amb un volum útil de 1.936 m3 i un temps de retenció de 100 dies; bassa experimental per a la producció de jacints d'aigua de 328 m3 de superfície i profunditat útil de 0,7 m.  
Vist que en la consulta realitzada al Servei de Planificació de Recursos Hidrològics d'aquesta Direcció General, s'emet informe en el qual s'indica que tots els sistemes de depuració proposats resulten insuficients per a l'ús posterior de l'aigua tractada en el reg. S'hi indica que el projecte hauria d'especificar la solució adoptada, mitjançant les dilucions de l'efluent depurat; concretant l'adquisició de nous terrenys per a la seua explotació agrícola; complementar amb altres tractaments, preferentment amb llots activats, ja que el rendiment d'aquests és molt major que la creació de bassals o els filtres biològics; o bé, mitjançant una combinació d'alguna d'aquestes solucions.  
Vist que l'estudi realitzat proposa la reutilització agrícola dels efluents. Amb aquest fi s'ha previst la plantació de noguers a 11 ha. Tenint en compte que la dosi d'adob nitrogenat d'aquesta espècie és de 180 kg/ha/any i considerant que el contingut previst de nitrogen de l'efluent de la bassa facultativa és de 0,4 kg/m3, la dosi que s'usarà serà de 450 m3/ha. Suposant unes necessitats d'aigua de reg per a la plantació dels noguers de 12.000 m3/ha/any, i que la pluja n'aporta 6.000 m3/any, els 450 m3/ha d'adob es diluiran en el volum d'aigua de reg necessari. Aquesta dilució afavorirà la disminució de la concentració de DBO, DQO, sòlids en suspensió, etc.  
Vist que en l'estudi d'impacte ambiental s'ha previst, una vegada construïdes les llacunes de depuració, fer un seguiment del seu funcionament durant un mínim d'un any en el qual es prendran mostres mensuals dels purins crus, efluents del digestor anaerobi i efluent de la bassa facultativa. Es faran anàlisis trimestrals dels sòls per comprovar l'evolució dels abocaments i de l'aigua del barranc del Pas per garantir que no hi arriben els vessaments per escorriment.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable a l'efecte ambiental, el projecte de la granja porcina per a truges mares al terme municipal d'Alfafara (Alacant), el promotor del qual és Expork SA, sempre que es complesquen l'Avantprojecte de mesures correctores de contaminacions i molèsties, amb implantació de filtre verd, i l'estudi d'impacte ambiental fet per la Federació Valenciana de Municipis i Províncies, en el qual el sistema elegit és la digestió anaeròbia a cel obert dirigida i controlada mitjançant cultius específics de bacteris seguida d'un tractament aerobi facultatiu, i sempre que es complesquen les condicions següents:  
1. En un termini no superior a tres mesos comptadors a partir de la notificació d'aquesta declaració d'impacte ambiental, es justificarà mitjançant un contracte de compra o arrendament la disposició de les altres 11 ha a més de les previstes per a la plantació de noguers. La no-disposició de terrenys en el termini proposat donarà lloc a l'obligació de completar el tractament amb llots activats.  
Les dosis de reg que s'han d'usar s'hauran d'adaptar a les necessitats de la plantació i a l'estat de desenvolupament d'aquesta.  
2. Els nivells de depuració que es preveu aconseguir no permeten que es vessen al llit, i en qualsevol cas aquest abocament sols es podrà fer quan s'hagen obtingut les autoritzacions corresponents.  
3. S'efectuaran les mesures correctores proposades sobre correcció del risc d'incendi a la bassa de recepció, reformes en Gestació-2 i l'incinerador de cadàvers.  
4. El seguiment proposat d'anàlisis d'aigües, efluents i sòls s'haurà de presentar en aquesta Direcció General. En funció dels resultats obtinguts es podrà variar el grau de depuració elegit.  
5. En la fase sòlida resultant del procés de separació de purins, se sotmetran a processos de compostatge que garantesquen l'adequada utilització d'aquests en cultius agrícoles.  
Així mateix, els llots resultants del procés de depuració en la seua reutilització agrícola s'hauran d'adaptar a la legislació vigent al respecte.  
Segon  
No obstant això, cal notificar aquesta resolució al Servei d'Inspecció que instrueix l'expedient aplicador de sanció relacionat amb aquest projecte de transformació.  
Tercer  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Quart  
Publicar aquesta declaració d'impacte ambiental en el Diari Oficial de la Generalitat Valenciana.  
València, 8 de novembre de 1993  
DECLARACIó D'IMPACTE AMBIENTAL  
Vist l'expedient 081/93-AIA, referent a l'obertura d'una pedrera de calcàries denominada Gravera del Barranquero, del terme municipal d'Enguera, els promotors de la qual són ARISAN i Construcciones CB.  
Vist que el Servei Territorial d'Indústria i Energia de València ha sotmès l'estudi d'impacte ambiental al tràmit d'informació pública, mitjançant un anunci publicat en Butlletí Oficial de la Província de València, núm. 172, de data 22 de juliol de 1993, sense que, transcorregut el termini previst de 30 dies hàbils, s'hi haja presentat cap al.legació.  
Vist que, en data 10 de maig de 1993, la Comissió Provincial de Qualificació d'Activitats i Impacte Ambiental trasllada còpia de l'expedient remés per l'Ajuntament d'Enguera sobre l'activitat de referència.  
Vist que com a conseqüència de les consultes realitzades en data 7 de maig de 1993 a l'Ajuntament d'Enguera, a la Direcció General de Patrimoni Artístic i al Servei Territorial de Medi Ambient, es van rebre els escrits següents:  
- Informes arqueològic, etnològic i arquitectònic, remesos per la Direcció General de Patrimoni Artístic en data 10 de juny de 1993, dels quals es desprèn que no hi ha cap element conegut del patrimoni històric espanyol que puga resultar afectat per l'activitat.  
- Un informe tècnic de l'Ajuntament d'Enguera, rebut en data 15 d'octubre de 1993, en el qual indica que l'àrea afectada està qualificada com a sòl no urbanitzable comú, per la qual cosa la pedrera resulta compatible amb les Normes Subsidiàries municipals.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable des del punt de vist ambiental, i sense perjudici de la prèvia obtenció de les autoritzacions sectorials que siguen d'aplicació, l'obertura de la pedrera el Barranquero, del terme municipal d'Enguera, amb les previsions i les propostes realitzades en l'estudi d'impacte ambiental i el pla de restauració tramitat, com també les condicions i modificacions següents:  
1. Tal com preveu el disseny de l'explotació, aquesta serà descendent, és a dir, s'iniciarà pel banc superior cotes 24/40 del plànol general aportat) però, a fi de reduir-ne la magnitud de l'impacte visual, no se podrà iniciar l'explotació del banc inferior fins que el superior no estiga esgotat i en condicions de ser restaurat, la qual cosa es farà d'immediat.  
2. Cada un dels bans d'explotació haurà de ser finalment desdoblat, en el seu moment, de cara a la restauració, en dos bancs d'alçària inferior a 8 metres i una àmplia berma intermèdia d'almenys 8 metres d'altura. Cada un d'aquests bancs menors serà tractat amb el procés de reperfilat exposat en la restauració (pàg. 45 i plànol 7R de l'estudi).  
3. Els treballs de reparació i manteniment de maquinària, fixa o mòbil, existent a la pedrera i la planta annexa han de fer-se en un lloc on es garantesca una adequada recollida i control de possibles vessaments o pèrdues accidentals d'olis i carburants. En tot cas, el sòl d'aquest lloc haurà d'estar degudament impermeabilitzat per evitar que hi haja infiltracions. Així mateix, els olis usats i la resta de residus (filtres, greixos...) hauran de lliurar-se a un taller o gestor autoritzats, d'acord amb el que preveu la legislació bàsica de residus tòxics i perillosos.  
4. Si en el procés d'explotació de la pedrera es troben restes paleontològiques, arqueològiques o etnològiques, el titular esta obligat a posar el fet en coneixement de la Conselleria de Cultura de manera immediata i a adoptar les mesures pertinents per a la seua protecció i conservació.  
5. El promotor està obligat a presentar davant el Servei Territorial d'Indústria i Energia, abans del 31 de desembre de cada any, un informe anual on es recullen el balanç i l'estat actual de l'explotació respecte dels volums extrets i aprofitats, i l'aplicació de les mesures protectores i correctores previstes en el pla de restauració-estudi d'impacte ambiental, com també qualsevol possible incidència en l'execució d'aquestes. El Servei Territorial d'Indústria i Energia remetrà a aquesta Conselleria una copia de l'esmentat informe.   
Segon  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 8 de novembre de 1993  
DECLARACIó D'IMPACTE AMBIENTAL  
Vist l'expedient 099/93-AIA sobre la Revisió de les Normes Subsidiàries de Planejament de Novetlè (la Costera), promogut per l'Ajuntament de Novetlè.  
Vist que l'11 de maig de 1993, l'Ajuntament de Novetlè va trametre a la Conselleria de Medi Ambient, l'estudi d'impacte ambiental, el document tècnic i l'expedient complet de la Revisió de les Normes Subsidiàries de Planejament de Novetlè.  
Vist que l'estudi d'impacte ambiental ha estat exposat al públic pel termini de 30 dies, mitjançant anunci de l'Ajuntament de Novetlè publicat al Butlletí Oficial de la Província de València número 138, d'11 de juny de 1992, sense que s'hi haja presentat cap al.legació de tipus ambiental.  
Vist que s'han fet consultes al Servei de Protecció Civil i Coordinació de Comunicacions de la Conselleria d'Administració Pública, a la Direcció General de Patrimoni Artístic de la Conselleria de Cultura i al Servei de Planificació de Recursos Hidrològics, el Servei de Residus i Contaminació i els Serveis Territorials de València de la Conselleria de Medi Ambient.  
Vist que, amb data de 25 de juny de 1993, el Servei de Planificació de Recursos Hidrològics fa consideracions sobre el proveïment d'aigua potable referents a focus contaminants al voltant del pou denominat la Raga i a la concentració de sodi en l'aigua subministrada.  
Vist que, amb data de 6 de juliol de 1993, el Servei de Protecció Civil i Coordinació de Comunicacions informa dels riscos existents:  
1) Inundacions: s'haurien de delimitar les barranqueres al sud-oest del terme municipal. També s'haurien de permeabilitzar les infrastructures del projecte de circumval.lació i el traçat de ferrocarril que es disposen perpendiculars a l'escorriment de l'aigua.  
2) Risc sísmic i de lliscaments: hi ha constància d'importants sismes històrics a la zona i, per consegüent, s'ha de fer un especial èmfasi en el compliment de les condicions constructives adequades. Tambè hi ha un petit risc de lliscament a la part oriental del municipi, a la serra de Vernissa.  
3) Risc de contaminació d'aqüífers: tot el municipi de Novetlè es localitza sobre una àrea d'alta vulnerabilitat a la contaminació d'aqüífers.  
Vist que, amb data de 30 de juny de 1993, la Direcció General de Patrimoni Artístic va informar de la no-existència de jaciments arqueològics o de béns etnològics dins del terme municipal de Novetlè, encara que recomana realitzar una prospecció general a fi de detectar possibles jaciments.  
Vist que, amb data de 7 de juliol de 1993, es demanà ampliació a l'Ajuntament de Novetlè respecte als residus sòlids urbans, la incidència sobre el patrimoni històric, artístic i arqueològic i sobre les consideracions fetes als informes abans esmentats.  
Vist que, amb data de 19 de juliol de 1993, va trametre l'ampliació sol.licitada assenyalant que:  
1. Els residus sòlids són tractats a la planta de Guadassuar.  
2. S'estan realitzant els treballs de prospecció per a garantir el proveïment d'aigua potable al municipi.  
3. Les barranqueres que travessen la població estan convenientment delimitades i amb els tubs necessaris i, per als barrancs situats a l'oest s'ha estimat més convenient deixar que el planejament parcial dissenye els viaris col.lectors escaients.  
4. Es disposa l'obligació de crear una barrera arbòria al sòl urbanitzable de la part oriental del municipi per a protegir-lo de possibles danys causats per ensulsides.  
Vist que el Servei de residus i Contaminació va estimar que es justifica el tractament previst als residus sòlids urbans produïts al municipi.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que es prenga per a l'aprovació definitiva, segons estableixen l'article 5 de la Llei d'Impacte Ambiental i els concordants del seu reglament.  
Atès que en l'expedient han estat observats els tràmits previstos en el Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5 de la Llei 2/1989 atribueix la competència a l'òrgan ambiental per a la declaració d'impacte ambiental dels projectes als quals siga aplicada aquesta llei.  
Atès que el Decret 182/1992, de 10 de novembre, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, només a l'efecte ambiental, la revisió de les Normes Subsidiàries de Novetlè amb les següents condicions:  
1a. Els plans parcials que desenvolupen els sòls urbanitzables prendran les mesures adients per a canalitzar les barranqueres que baixen de la serra de Vernissa.  
2a. En el cas de desenvolupar el sòl urbanitzable situat a la part sud-oriental del municipi, es disposarà una barrera arbòria a les cotes més altes.  
3a. No es podrà desenvolupar el sòl urbanitzable fins que no es duguen a terme les obres necessàries per a garantir la disponibilitat d'aigua potable.  
4a. La destinació final dels residus generats (inerts, assimilables a urbans, tòxics i perillosos) serà l'adequada a cadascun segons les seues característiques físicoquímiques.  
5a. Les característiques dels efluents d'aigües residuals de les indústries seran les escaients per al seu correcte tractament a la depuradora prevista en les normes.  
6a. Els paràmetres que caracteritzen el vessament final de la xarxa de sanejament municipal no superaran els valors de la taula 3 de l'annex al títol IV del Reglament del Domini Públic Hidraúlic que desenrotlla els títols preliminar, I, IV, V, VI i VII de la Llei 29/1985, de 2 d'agost, d'Aigües.  
7a. S'acompliran les disposicions de la Directriu 91/271/CEE, sobre el tractament de les aigües residuals urbanes.  
Segon  
Notificar a l'interessat que contra la resolució, per no ser un acte de tràmit definitiu en via administrativa, no pot interposar cap recurs, la qual cosa no és inconvenient perquè puga utilitzar tots els mitjans que estime oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 22 d'octubre de 1993  
DECLARACIó D'IMPACTE AMBIENTAL  
Vist l'expedient 106/93-AIA sobre el projecte de la ronda d'Orihuela, clau 41-A-738, promogut per la Conselleria d'Obres Públiques, Urbanisme i Transports.  
Vist que, amb data de 20 de maig de 1993, la Direcció General d'Obres Públiques de la Conselleria d'Obres Públiques, Urbanisme i Transports va trametre a la Conselleria de Medi Ambient l'estudi informatiu i l'estudi d'impacte ambiental de la ronda d'Orihuela que té el seu origen uns 300 m abans de l'encreuament amb la C-3323, continua paral.lela al ferrocarril de Múrcia - Alacant i, després de creuar el riu Segura, es desvia abans de la seua intersecció amb la C-304 per buscar la N-340, amb petites modificacions sobre la solució planejada al Pla General d'Orihuela.  
Vist que es van efectuar consultes a la Direcció General de Patrimoni Artístic de la Conselleria de Cultura i als Serveis Territorials d'Alacant de la Conselleria de Medi Ambient.  
Vist que, amb data de 2 de juliol de 1993, la Direcció General de Patrimoni Artístic va proposar que, atesa la importància d'Orihuela en l'època islàmica, es recomanara que els moviments de terra siguen supervisats per un arqueòleg.  
Vist que, amb data de 8 de juliol de 1993, el Servei Territorial d'Alacant de la Conselleria de Medi Ambient informà sobre la conveniència de trasplantar les palmeres afectades pel traçat, la qual cosa s'hauria de fer durant els mesos d'estiu.  
Vist que l'estudi d'impacte ambiental ha estat exposat al públic durant 30 dies, mitjançant anunci de la Conselleria d'Obres Públiques, Urbanisme i Transports en el Diari Oficial de la Generalitat Valenciana número 1437, de 5 de desembre de 1990, sense que haja estat presentada cap al.legació, segons un certificat de l'Oficina del Pla de Carreteres.  
Atès que, en cas de pluges extaordinàries, la rambla de Benferri pot desbordar-se i inundar les zones situades al palmerar d'Orihuela i als voltants de la intersecció de la ronda amb la N-340.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental prèvia a la resolució administrativa que es prenga per a l'aprovació definitiva, segons estableixen l'article 5 de la Llei d'Impacte Ambiental i els concordants del seu reglament.  
Atès que en l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5 de la Llei 2/1989 atribueix la competència a l'òrgan ambiental per a la declaració d'impacte ambiental dels projectes als quals siga aplicada aquesta llei.  
Atès que el Decret 182/1992, de 10 de novembre, pel qual es modifica el Reglament Orgànic i Funcional de la Conselleria de Medi Ambient atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent Declaració d'Impacte Ambiental:  
Primer  
Estimar acceptable, només a l'efecte ambiental, el projecte de la ronda d'Orihuela amb les mesures correctores i de millora ambiental desenvolupades a l'estudi d'impacte, i amb les següents condicions:  
1. En la redacció del projecte definitiu es considerarà la possibilitat d'inundació al llarg del traçat de la carretera i es dissenyaran les obres de drenatge que calguen per no agreujar els danys.  
2. Les palmeres afectades per les obres seran trasplantades. Els trasplantaments es faran preferentment durant els mesos d'estiu.  
3. Els treballs de removiment de terres seran supervisats per un arqueòleg i, en qualsevol cas, si durant la construcció de les obres es troben restes arqueològiques, es comunicarà la troballa a la Direcció General de Patrimoni Artístic de la Conselleria de Cultura, d'acord amb la Llei 16/1985, del Patrimoni Històric Espanyol.  
Segon  
Notificar a l'interessat que contra aquesta resolució, per no ser un acte de tràmit definitiu en via administrativa, no pot interposar-se cap recurs, la qual cosa no és inconvenient perquè puga utilitzar tots els mitjans que estime oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 4 d'octubre de 1993  
DECLARACIó D'IMPACTE AMBIENTAL  
Vist l'expedient 114/93-AIA, referent a un abocador controlat de residus sòlids urbans al terme municipal de Peníscola, promogut pel seu Ajuntament.  
Vist que l'estudi d'impacte ambiental ha estat sotmès al tràmit d'informació pública dins els procediments d'obtenció de la pertinent llicència d'activitat, mitjançant anunci exposat al tauler d'anuncis de l'Ajuntament entre els dies 20 al 31 de juliol de 1993, com també les corresponents notificacions personals als veïns directament confrontats amb les parcel.les afectades.  
Vist que, dins el termini previst es varen presentar escrits d'al.legacions per part de l'alcalde de Benicarló, la Comunitat de Regants del Pou de la Mare de Déu dels Desemparats i l'Associació Local d'Agricultors de Benicarló, els quals manifesten la seua preocupació i la inquietud pels possibles efectes negatius del projecte de referència sobre els aqüífers de la zona. Així mateix, el cap d'operacions d'Autopistas del Mare Nostrum, SA, en contestació a la notificació feta per l'Ajuntament de Peníscola, envia escrit on manifesta que, per trobar-se a la zona d'afecció de l'autopista, l'abocador haurà de ser autoritzat per la Inspecció d'Explotació de la Demarcació de Carreteres del MOPTMA, fent-ne també comentari als problemes que per a la seguretat vial suposen alguns abocadors incontrolats situats a les proximitats de l'autopista.  
Vist que la documentació tècnica tramitada inclou un estudi geològic-geofísic on es justifica, en base a una exploració detallada del subsòl, la idoneïtat geològica i hidrogeològica de l'emplaçament, ja que, el vas triat correspon a un antic buit d'extracció d'argiles i graves del quaternari que descansen sobre un substrat de molt baixa permeabilitat d'argiles plàstiques del terciari, les quals arriben a aflorar al fons de l'esmentat buit i presenten un gruix d'almenys 40 m. D'altra banda, el sistema d'esplotació projectat correspon al d'un abocador controlat on es prenen les mesures escaients per a garantir un correcte control dels lixiviats, com també la limitació d'accesos i el cobriment diari dels residus, evitant la producció de fums i olors, i també la proliferació d'insectes i rosegadors.  
Vist que, per encàrrec d'aquesta Direcció General en atenció a les inquietuds manifestades per l'alcalde de Benicarló, el Servei de Residus i Contaminació va emetre un informe geològic, de data 28 de juliol de 1993, on es posa de manifest la viabilitat ambiental del projecte, sempre que es complesquen les condicions i mesures correctores previstes tant en l'estudi d'impacte ambiental com en el projecte.  
Atès que el projecte examinat constitueix un dels supòsits fàctics en el qual resulta preceptiva la formulació d'una declaració d'impacte ambiental prèvia a la resolució administrativa que es prenga per a l'aprovació definitiva, segons estableixen l'article 5 de la Llei d'Impacte Ambiental i els concordants del seu reglament.  
Atès que en l'expedient han estat observats els tràmits previstos en el Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5 de la Llei 2/1989 atribueix la competència a l'òrgan ambiental, per a la declaració d'impacte ambiental dels projectes als quals siga aplicada aquesta llei.  
Atès que el Decret 182/1992, de 10 de novembre, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, només a l'efecte ambiental, i sense perjudici de la prèvia obtenció de les autoritzacions sectorials que hi siguen d'aplicació, l'execució del projecte de l'abocador de residus sòlids urbans de Peníscola, sempre que es complesquen les mesures proposades als documents tècnics tramitats i les següents condicions:  
1. Les parets del vas hauran de quedar totalment impermeabilitzades, bé amb argiles plàstiques compactades (com proposa el projecte) o bé amb làmina plàstica impermeable i geotèxtil, per tal de garantir que no es produesca cap fuga lateral de lixiviats.  
2. En lloc ben visible a l'entrada o al punt d'arribada a l'abocador caldrà col.locar un cartell informatiu sobre l'activitat i la seua titularitat, com també qualsevol altre aspecte que el promotor considere d'interès general.  
3. Abans de posar en marxa l'explotació de l'abocador, l'Ajuntament de Peníscola, com a explotador o titular, haurà de disposar de la corresponent autorització del Ministeri d'Obres Públiques, Transport i Medi Ambient, tal com preveu la Llei 25/1988, de Carreteres (art. 23).  
4. Una vegada executada la fase constructiva del projecte i prèviament a l'inici de l'abocament de residus, l'Ajuntament de Peníscola comunicarà el fet a aquesta Direcció General que, prèvia visita d'inspecció tècnica, haurà de resoldre sobre el compliment de les condicions estipulades i, en conseqüència, l'inici de la fase d'explotació de l'abocador.  
5. En base al control de les quantitats de residus tractats i del desenvolupament i avanç de l'explotació, com també de les mesures de restauració i de qualsevol incidència que es puga produir, l'Ajuntament de Peníscola haurà d'elaborar un informe anual que farà arribar per duplicat abans del 31 de desembre de cada any a la Diputació de Castelló. La Diputació trametrà una d'aquestes còpies a la Conselleria de Medi Ambient.  
Segon  
Instar l'Ajuntament de Peníscola perquè regularitze la situació administrativa del runam de residus inerts situat al mateix buit de l'abocador projectat, a la vessant sud-oest.  
Tercer  
Notificar a l'interessat que contra aquesta resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puga utilitzar tots els mitjans que estime oportuns per defensar el seu dret.  
Quart  
Publicar en el Diari Oficial de la Generalitat Valenciana aquesta declaració d'impacte ambiental.  
València, 30 de setembre de 1993  
DECLARACIó D'IMPACTE AMBIENTAL  
Vist l'expedient 129/93-AIA, sobre el projecte bàsic de la variant de Betxí (eix Almenara-la Jana) tram de Betxí (la Plana Baixa), clau 51-C-955(2), promogut per la Conselleria d'Obres Públiques, Urbanisme i Transports.  
Vist que en data 2 de juliol de 1993 la Conselleria d'Obres Públiques, Urbanisme i Transports va remetre a la Conselleria de Medi Ambient el projecte bàsic i d'expropiacions, com també l'estudi d'impacte ambiental de la variant de Betxí. Aquesta variant té una longitud total de 2.875 metres. Té l'origen en la CS-222, uns 340 metres al sud del barranc de Sant Antoni. A partir d'ací la variant passa pel costat est del nucli urbà de Betxí i després de creuar la carretera CS-223 de Betxí a Burriana i el riu Sec, continua fins entroncar amb la CS-233 en el límit del terme municipal de Betxí amb el d'Onda. Aquesta variant forma part de la futura autovia d'Almenara a la Pobla Tornesa de l'eix Almenara-la Jana, raó per la qual s'ha projectat tenint en compte aquest futur desdoblament.  
Vist que en data 15 de juliol de 1993 es va sol.licitar a la Conselleria d'Obres Públiques, Urbanisme i Transports el certificat del resultat del tràmit d'informació pública, necessari per a completar la documentació corresponent a l'expedient d'avaluació d'impacte ambiental.  
Vist que l'estudi d'impacte ambiental ha estat sotmès a informació pública mitjançant un anunci de la Conselleria d'Obres Públiques, Urbanisme i Transports publicat en el DOGV de 16 de juliol de 1993 i en el BOE de 10 de juliol de 1993, sense que s'hi haja presentat cap al.legació, segons el certificat de la Conselleria d'Obres Públiques, Urbanisme i Transports de data 6 de setembre de 1993.  
Vist que en data 15 de juliol de 1993 es van efectuar consultes als Serveis Territorials de Castelló de la Conselleria de Medi Ambient, a la Direcció General de Patrimoni Artístic de la Conselleria de Cultura i a la Direcció General de Protecció Ciutadana de la Conselleria d'Administració Pública.  
Vist que els Serveis Territorials de Castelló de la Conselleria de Medi Ambient van informar en data 17 d'agost de 1993 sobre l'escàs valor ecològic i ambiental de la zona sobre la qual s'executa el projecte, el qual es desenvolupa íntegrament sobre un àrea agrícola de regadiu, dominant els cultius de cítrics.  
Així mateix van informar sobre l'afecció al traçat dels camins ramaders:  
- Camí ramader núm. 1: senda de la Ratlla amb Onda i   
- Camí ramader núm. 2: assagador dels camins d'Onda i de Nules - assagador reial de Betxí a Fanzara o d'Aragó -, caldrà respectar els encreuaments amb aquests camins ramaders, facilitant el pas al mateix nivell o a distint, per al trànsit de ramats i per a la resta de comunicacions agràries d'interès general, d'acord amb la Llei 22/1974, de 27 de juny, i el seu reglament, aprovat el 3 de novembre de 1978.  
Vist que en data 28 de setembre de 1993 es va rebre un informe de la Direcció General de Protecció Ciutadana en el qual s'indiquen les mesures de precaució que han de prendre's a l'hora de construir la variant, en el qual s'indica la conveniència de donar les dimensions adequades (per a cabals amb un període de retorn de 500 anys) als passos de la variant en l'encreuament amb el riu Sec sobre el barranc de Sant Antoni i sobre el barranc de Solaig.  
Vist que en data 6 d'octubre de 1993 es va rebre un informe de la Direcció General de Patrimoni Artístic en el qual s'indica que no es coneixen en l'actualitat jaciments arqueològics a la zona afectada per la variant, i s'afegeix que caldria fer una prospecció de l'àrea prèvia a la construcció de la variant, i que caldria fer el seguiment de les obres.  
Vist que en data 5 d'octubre de 1993 es va sol.licitar una ampliació de l'estudi d'impacte ambiental, en la qual s'havien de completar les dades relatives a:  
1. Projecte de restauració de zones d'extracció de materials, com també de runams i abocadors.  
2. Previsió dels impactes sonors nocturns, incloent-hi el control d'aquests com a mesura correctora dins del pla de vigilància ambiental.  
3. Correcció del pressupost final del capítol XI, 'Mesures correctores d'impacte ambiental', eliminant-hi el cost d'adquisició de la terra vegetal, la qual s'extraurà de la mateixa excavació i serà reutilitzada.  
4. Donar les dimensions adequades a la reposició del camí ramader núm. 2 (actual camí a l'ermita de Sant Antoni).  
També es posaven en coneixement de la COPUT els informes rebuts dels Serveis Territorials de Medi Ambient i de Protecció Civil  
.  
Vist que en data 25 d'octubre de 1993 es va rebre l'ampliació sol.licitada, en la qual es notifiquen les següent modificacions fetes tant al projecte com a l'estudi d'impacte ambiental:  
1. Atesa la impossibilitat de definir en el projecte els préstecs i abocadors que s'han d'utilitzar en la construcció de l'obra, ja que el contractista té el dret d'elegir-los, l'avaluació d'impacte ambiental que aquestes activitats extractives poden produir es farà quan el contractista prenga les decisions al respecte.  
2. Càlcul dels valors nocturns d'immissió sonora previstos durant l'explotació de la via, comprovant que compleixen les limitacions exigides.  
3. Modificació feta en el projecte de construcció de la partida pressupostària corresponent al preu d'aportació de terra vegetal, tenint en compte la reutilització de la procedent de les excavacions dels desmunts que es faran.  
4. Modificació del pont de reposició del camí ramader núm. 2, el qual haurà de disposar d'una calçada de més de 6 metres d'amplària per complir les exigències del camí reposat per la seua catalogació com a camí ramader.  
Atès que la variant passa en la major part per terrenys dedicats al cultiu de cítrics.  
Atès que en aquest projecte es tenen en consideració les condicions que exigeix el futur desdoblament per a la conversió en autovia.  
Atès que la informació aportada sobre les zones d'extracció de materials, com també sobre els runams i els abocadors, no permet valorar la deguda legalitat i correcció ambiental d'aquestes activitats.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable des del punt de vista ambiental, la realització de les obres projectades de la variant de Betxí (eix Almenara-la Jana), tram Betxí, amb el pla de vigilància ambiental i les mesures correctores i protectores desenvolupades tant en l'estudi d'impacte ambiental com en les modificacions fetes en l'ampliació d'aquest, en tant no entren en contradicció amb aquestes:  
a) Si cal utilitzar un abocador per a les terres sobreres de l'obra projectada, l'elecció i la utilització d'aquest s'haurà de sotmetre al procediment d'estimació d'impacte ambiental, tenint en compte que en la documentació examinada no figura cap lloc per a la destinació d'aquests materials.  
b) En el projecte definitiu caldrà detallar la localització d'instal.lacions, camins d'obra i runams, dissenyant i pressupostant les mesures que es faran per a la restauració d'aquests llocs. Aquesta Conselleria haurà de supervisar les localitzacions i les mesures correctores esmentades.  
c) La terra vegetal procedent de les excavacions haurà de ser recuperada i amuntegada convenientment per a la posterior reutilització en la revegetació de les àrees enjardinades i les zones de restauració.  
d) Els materials procedents d'extraccions provindran de pedreres o llocs d'extracció ambientalment correctes i convenientment legalitzats. El director de l'obra haurà de vigilar que es faça d'acord amb la llei i no haurà de permetre cap extracció indiscriminada, especialment al llit de la rambla de Cervera o riu Sec.  
e) La reposició dels camins ramaders es farà tal com s'indica en l'ampliació de l'estudi d'impacte ambiental presentada, seguint les exigències de la Llei 22/1974, de 27 de juny, de Camins Ramaders, i el seu reglament (Decret 2876/78, de 3 de novembre).  
f) S'augmentarà la capacitat de drenatge transversal de la carretera a fi que no constituesca una barrera en cas de desbordament del riu. Amb aquest fi les dimensions de l'encreuament sobre el riu Sec es farà amb unes dimensions de capacitat suficient per a cabals amb un període de retorn de 500 anys, tenint en compte les aportacions dels barrancs de Sant Roc i de les Vinyes. El pont sobre el barranc de Sant Antoni haurà de tenir les dimensions per a cabals amb la mateixa periodicitat, condicionant la desviació i la desembocadura de l'afluent. També es condicionarà i augmentarà la capacitat de pas del barranc de Solaig, sota la CS-222.  
g) Durant l'execució de les obres corresponents a l'explanació i construcció de la variant, es reduirà al mínim l'impacte paisatgístic que l'eliminació de la vegetació existent puga provocar. S'eliminarà l'arbrat estrictament necessari per a l'execució d'aquest projecte, i si es pot es trasplantarà en un lloc pròxim, sense considerar el desdoblament. El dia que aquest es faça, per a la conversió en autovia, es prendran idèntiques mesures.  
h) Si durant la construcció de les obres es trobaren restes arqueològiques, es comunicarà la troballa a la Direcció General de Patrimoni Artístic de la Conselleria de Cultura, d'acord amb la Llei 16/1985, de Patrimoni Històric Espanyol.  
i) Es dissenyaran i executaran les mesures necessàries per aconseguir que durant l'explotació de la carretera els nivells màxims d'immissió sonora mesurats als límits de les zones urbanes existents, a 2 metres de les façanes dels edificis, no sobrepassen els 55 dB(A) Leq nocturns i els 65 db(A) Leq diürns, o que no depassen els valors actuals en el cas que en l'estat preoperacional aquests valors són superiors als indicats. Així mateix, durant la fase d'execució han de prohibir-se els treballs nocturns que puguen produir impactes sonors o vibracions molestes a la població.  
j) Quant a aquells exemplars d'espècies arbòries incloses en els annexos I, II i III de l'Ordre de 20 de desembre de 1985, de la Conselleria Agricultura i Pesca sobre Protecció d'Espècies Endèmiques o Amenaçades, que es vegen afectats per la construcció d'aquesta variant i siguen susceptibles de ser trasplantats, ja siga amb mitjans manuals o mecànics, i recuperats en altres zones, l'empresa contractista ho haurà de fer sota l'assessorament i la direcció de la Conselleria de Medi Ambient. Amb aquest fi, en el projecte definitiu d'aquesta obra caldrà establir la consignació pressupostària necessària per a la recuperació dels exemplars que es consideren oportuns.  
k) Es vetllarà especialment per la conservació i restauració dels marges i les zones pròximes a l'eix viari, una vegada executades les obres de construcció d'aquest. Amb aquest fi es retiraran totes les runes, el material sobrant i la resta d'elements o restes d'obra que hagen estat depositats, abocats o abandonats en aquestes zones.  
   
Segon  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 8 de novembre de 1993  
DECLARACIó D'IMPACTE AMBIENTAL  
Vist l'expedient 143/93-AIA, sobre el projecte de construcció de la variant de Càlig (el Baix Maestrat) a la CS-850, clau 51-C-1072, promogut per la Conselleria d'Obres Públiques, Urbanisme i Transports.  
Vist que en data 22 de juliol de 1993 la Conselleria d'Obres Públiques, Urbanisme i Transports va remetre a la Conselleria de Medi Ambient el projecte de construcció i l'estudi d'impacte ambiental de la variant de Càlig a la CS-850. Aquesta variant té una longitud aproximada de 2.160 metres. Té l'origen de traçat en el punt quilomètric 7+000 de l'actual carretera CS-850, passa pel sud de la població fins tornar a trobar-se amb la CS-850, després de creuar el camí Vell de Benicarló i el camí de PeÑíscola.  
Vist que l'estudi d'impacte ambiental ha estat sotmès a informació pública mitjançant un anunci de la Conselleria d'Obres Públiques, Urbanisme i Transports publicat en el DOGV de 4 d'agost de 1993 i en el BOE de 27 de juliol de 1993, sense que s'hi hagen presentat al.legacions de tipus ambiental, segons el certificat de la Conselleria d'Obres Públiques, Urbanisme i Transports de data 17 de setembre de 1993.  
Vist que en data 30 de juliol de 1993 es van efectuar consultes als Serveis Territorials de Castelló de la Conselleria de Medi Ambient, a la Direcció General de Patrimoni Artístic de la Conselleria de Cultura i a la Direcció General de Protecció Ciutadana de la Conselleria d'Administració Pública.  
Vist que els Serveis Territorials de Castelló de la Conselleria de Medi Ambient van informar en data 26 d'agost de 1993 sobre l'escàs valor ecològic i ambiental de la zona sobre la qual s'executa el projecte, indicant, això no obstant, que aquesta variant afecta àrees naturals amb presència dispersa d'arbrat que ofereix un interès especial, sia per ser espècies de presència puntual i escassa a la zona, sia per ser exemplars singulars.  
Vist que en data 13 d'octubre de 1993 es va rebre l'informe de la Direcció General de Protecció Ciutadana en el qual s'indicava la inexistència de riscos que puguen afectar el traçat d'aquesta variant.  
Vist que fins avui no s'ha rebut en aquesta Direcció General cap informe de la Direcció General de Patrimoni Artístic.  
Vist que en el projecte hi ha desmunts de consideració i terraplens de certa envergadura (de fins a 5 o 6 m d'espessor) i que per integrar-los en el paisatge no hi ha cap partida pressupostària ja que sols es considera dins del pressupost l'extensió d'una capa de terra vegetal, sense incloure-hi els elements de revegetació necessaris.  
Vist que la informació aportada sobre jaciments i pedreres, consistent en un plànol de situació les dades del qual no estan suficientment actualitzades (1974), no permet avaluar la deguda legalitat i correcció ambiental d'aquestes extraccions.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable des del punt de vista ambiental, la realització de les obres projectades de la variant de Càlig a la CS-850, amb el pla de vigilància ambiental i les mesures correctores i protectores desenvolupades en l'estudi d'impacte ambiental, en tant no entren en contradicció amb aquestes:  
a) Si cal utilitzar un abocador per a les terres sobreres de l'obra projectada, l'elecció i la utilització d'aquest s'haurà de sotmetre al procediment d'estimació d'impacte ambiental, tenint en compte que en la documentació examinada no figura cap lloc per a la destinació d'aquests materials.  
b) En el projecte definitiu caldrà detallar la localització d'instal.lacions, camins d'obra i runams, dissenyant i pressupostant les mesures que es faran per a la restauració d'aquests llocs. Aquesta Conselleria haurà de supervisar les localitzacions i les mesures correctores esmentades.  
c) En el projecte definitiu caldrà incloure un pla de control de l'erosió, revegetació i integració paisatgística que inclourà les espècies vegetals (preferentment plantes autòctones) que s'han d'utilitzar tant a les àrees enjardinades, d'interseccions i enllaços, com per a la revegetació de talussos de desmunt i terraplè. Aquest pla haurà d'anar acompanyat de la corresponent partida pressupostària inclosa dins del pressupost general, i haurà de ser supervisat per aquesta Conselleria.   
d) Els materials procedents d'extraccions provindran de pedreres o llocs d'extracció ambientalment correctes i convenientment legalitzats, i s'haurà d'evitar qualsevol extracció indiscriminada, especialment al llit de la rambla de Cervera o riu Sec.  
e) Si durant la construcció de les obres es trobaren restes arqueològiques, es comunicarà la troballa a la Direcció General de Patrimoni Artístic de la Conselleria de Cultura, d'acord amb la Llei 16/1985, de Patrimoni Històric Espanyol.  
f) Es dissenyaran i executaran les mesures necessàries per aconseguir que durant l'explotació de la carretera els nivells màxims d'immissió sonora mesurats als límits de les zones urbanes, a 2 metres de les façanes dels edificis, no sobrepassen els 55 dB(A) Leq nocturns i els 65 db(A) Leq diürns, o que no depassen els valors actuals en el cas que es comprove que en l'estat preoperacional aquests valors són superiors als indicats. Així mateix, durant la fase d'execució han de prohibir-se els treballs nocturns que puguen produir impactes sonors o vibracions molestes a la població.  
g) Quant a aquells exemplars d'espècies arbòries incloses en els annexos I, II i III de l'Ordre de 20 de desembre de 1985, de la Conselleria Agricultura i Pesca sobre Protecció d'Espècies Endèmiques o Amenaçades, que es vegen afectats per la construcció d'aquesta variant i siguen susceptibles de ser trasplantats, ja siga amb mitjans manuals o mecànics, i recuperats en altres zones, l'empresa contractista ho haurà de fer sota l'assessorament i la direcció de la Conselleria de Medi Ambient. Amb aquest fi, en el projecte definitiu d'aquesta obra caldrà establir la consignació pressupostària necessària per a la recuperació dels exemplars que es consideren oportuns.  
   
Segon  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 13 d'octubre de 1993  
DECLARACIó D'IMPACTE AMBIENTAL  
Vist l'expedient 163/93-AIA, sobre un projecte d'instal.lació de cogeneració de l'empresa Mataix Energia SL, situada a la partida del Camp de l'Or s/n de Banyeres de Mariola (Alacant), promogut per aquesta empresa.  
Vist que en data 16 d'agost de 1993 el Servei Territorial d'Indústria i Energia de la Conselleria d'Indústria, Comerç i Turisme va remetre a la Conselleria de Medi Ambient l'estudi d'impacte ambiental del projecte de central de cogeneració de l'empresa Mataix Energia SL situada a Banyeres de Mariola (Alacant).  
Vist que amb data 10 de setembre de 1993 es va sol.licitar al Servei Territorial d'Indústria i Energia que remetera els documents tècnics del projecte.  
Vist que en data 16 de setembre de 1993 es va rebre del promotor un exemplar del document tècnic sol.licitat i la informació complementària relativa a aclariments sobre la composició dels efluents aeris.  
Vist que en data 8 de setembre de 1993 es va efectuar consulta al Servei de Residus i Contaminació pertanyent a aquesta Direcció General sobre els possibles efectes de contaminació atmosfèrica que aquesta instal.lació podia originar.  
Vist que en dates 17 de setembre i 1 d'octubre de 1993 es va rebre del promotor documentació complementària relativa als càlculs d'alçària del fumeral i dades d'emissió de NOx, documentació que havia estat sol.licitada pel Servei de Residus i Contaminació.  
Vist que després d'haver remès tota la informació complementària a l'esmentat Servei de Residus i Contaminació, amb data 5 d'octubre de 1993 es va rebre d'aquest l'informe sol.licitat, en el qual es considera que la protecció de la qualitat ambiental que es fa és la sostenible des del punt de vista econòmic i que el fet de demanar majors garanties ambientals, de moment, invalidaria l'alternativa proposada. Això no obstant, es recomana que estiguen atents als avanços de les tecnologies anticontaminants, ja que en un futur pròxim es podria exigir una major depuració dels gasos d'escapament.  
Vist que l'estudi d'impacte ambiental ha estat exposat al públic mitjançant un anunci del Servei Territorial d'Indústria i Energia de la Conselleria d'Indústria, Comerç i Turisme publicat en el Butlletí Oficial de la Província d'Alacant núm. 146, del dia 29 de juny de 1993, sense que s'hi haja presentat cap reclamació, segons el certificat de la Conselleria d'Indústria, Comerç i Turisme.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable des del punt de vista ambiental, el projecte de central de cogeneració de l'empresa Mataix Energia SL, situada al terme municipal de Banyeres de Mariola (Alacant), sempre que:  
a) S'incorporen els silenciadors i els equips necessaris per a la reducció dels nivells sonors de manera que no es transmeten als limítrofs més de 35 dB(A) diürns (de 8 a 22 h) ni més de 30 dB(A) nocturns (de 22 a 8 h).  
b) Es dote la instal.lació d'una infraestructura permanent que permeta, en qualsevol moment, la presa de mostres per al control, la inspecció i la vigilància del nivell d'emissions, tal com es preveu en l'estudi d'impacte ambiental.  
c) El fumeral haurà de tenir una alçària de 25 m, tal com es fixa en la documentació complementària lliurada pel promotor i es justifica amb els càlculs efectuats en funció de la legislació vigent, de manera que haurà de corregir-se el valor de 16 m d'alçària, que es el que figura en el document tècnic presentat.  
d) Es faça un control semestral dels nivells i de la composició de gasos emesos a l'atmosfera, control que haurà de ser fet per una empresa col.laboradora de l'Administració que complesca els requisits que exigeix el Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció del Medi Ambient Atmosfèric, i que els resultats es remeten a aquesta Direcció General.  
e) El fuel núm. 1 que alimenta el motor haurà de ser depurat, filtrat i condicionat tant en pressió com en temperatura perquè hi haja una combustió neta, de manera que es complesquen els paràmetres especificats en la legislació vigent.  
Segon  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 8 d'octubre de 1993  
DECLARACIó D'IMPACTE AMBIENTAL  
Vist l'expedient 181/93-AIA, sobre un projecte d'instal.lació de cogeneració elèctrica promogut per l'empresa Italcogeneració SA situada a la carretera de Vila-real a Onda, km 60,7 de Vila-real (Castelló).  
Vist que en data 16 de setembre de 1993 la Direcció Territorial de Medi Ambient de Castelló va remetre a la Conselleria de Medi Ambient l'estudi d'impacte ambiental i projecte d'instal.lació de cogeneració elèctrica amb aprofitament directe dels gasos d'eixida de turbina en l'atomitzat d'argila de l'empresa Italcogeneració SA situada a Vila-real, juntament amb l'expedient de l'Ajuntament de Vila-real, el qual el va remetre també a la Comissió Provincial de Qualificació d'Activitats de Castelló.  
Vist que l'estudi d'impacte ambiental ha estat exposat al públic mitjançant un anunci de l'Ajuntament de Vila-real, de data 14 d'octubre de 1992, i també mitjançant la notificació als veïns confrontants de l'activitat, tramitada pel mateix Ajuntament, sense que s'hi haja presentat cap reclamació, segons el certificat de l'Ajuntament de Vila-real de data 30 de juliol de 1993.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable des del punt de vista ambiental, el projecte d'instal.lació de cogeneració elèctrica amb aprofitament directe dels gasos d'eixida de turbina en l'atomitzat d'argila, situada al terme municipal de Vila-real (Castelló), el promotor del qual és l'empresa Italcogeneració SA, sempre que:  
a) S'incorporen els silenciadors i els equips necessaris per a la reducció dels nivells sonors de manera que no es transmeten als limítrofs més de 35 dB(A) diürns (de 8 a 22 h) ni més de 30 dB(A) nocturns (de 22 a 8 h).  
b) Es construesca un fumeral de manera que l'alçària es calcule seguint les instruccions donades en l'annex II de l'Ordre de 18 d'octubre de 1976 sobre Prevenció i Correcció de la Contaminació Atmosfèrica d'Origen Industrial (BOE núm. 290, de 3 de desembre), a fi de millorar la dispersió dels contaminants de manera que no es produesquen nivells d'immissió superiors als legalment permesos.  
c) Es dote la instal.lació d'una infraestructura permanent que permeta, en qualsevol moment, la presa de mostres per al control, la inspecció i la vigilància del nivell d'emissions.  
d) Es faça un control anual dels nivells i de la composició de gasos emesos a l'atmosfera, control que haurà de ser fet per una empresa col.laboradora de l'Administració que complesca els requisits que exigeix el Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció de l'Ambient Atmosfèric, i que els resultats es remeten a aquesta Direcció General.  
Segon  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 25 d'octubre de 1993  
DECLARACIó D'IMPACTE AMBIENTAL  
Vist l'expedient 196/93-AIA, sobre el projecte de modificació parcial sisena de les Normes Subsidiàries de Planejament Municipal de Benejúzar, promogut per l'Ajuntament de Benejúzar (Alacant).  
Vist que en data 15 d'octubre de 1993 l'Ajuntament va presentar en aquesta Conselleria de Medi Ambient el projecte tècnic i l'estudi d'impacte ambiental de la modificació parcial sisena de les Normes Subsidiàries de Planejament de Benejúzar.  
Vist que l'estudi d'impacte ambiental ha estat sotmès a informació pública pel termini d'un mes, mitjançant anuncis publicats en el diari Información del dia 21 de juliol de 1993, en el Butlletí Oficial de la Província d'Alacant núm. 171, de 28 de juliol de 1993, i en el Diari Oficial de la Generalitat Valenciana núm. 2093, d'1 de setembre de 1993, i que durant el període d'exposició no s'hi ha presentat cap al.legació, segons certificat que consta a l'expedient.  
Atès que el projecte consisteix a reclassificar 9.293 m2 de sòl no urbanitzable rural d'interès, que s'integra en sòl urbanitzable residencial zona 8; 7.751 m2 de sòl urbanitzable residencial zona 8 que es classifiquen com a sòl urbà, i 2.040 m2 de sòl urbanitzable residencial zona 8 que es classifiquen com a sòl no urbanitzable.  
Atès que l'esmentada modificació es justifica en la necessitat de corregir el traçat del carrer 34, envaït en l'actualitat per edificacions amb llicència. Aquesta correcció implica un augment de sòl classificat com a urbà i, consegüentment, una disminució del sòl urbanitzable zona 8 contigu a aquell, disminució que es compensa amb el canvi de classificació de sol no urbanitzable a sòl urbanitzable.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable a l'efecte ambiental el projecte de modificació parcial sisena de les Normes Subsidiàries de Planejament Municipal de Benejúzar (Alacant), en els termes que indica l'estudi d'impacte ambiental.  
Segon  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 28 d'octubre de 1993  
DECLARACIó D'IMPACTE AMBIENTAL  
Vist l'expedient 205/93-AIA, sobre la modificació puntual de les Normes Subsidiàries de Planejament Municipal d'Albalat dels Tarongers (el Camp de Morvedre), promogut per l'Ajuntament d'Albalat dels Tarongers.  
Vist que el 7 d'octubre de 1993 es va rebre a la Conselleria de Medi Ambient, remés pel Servei Territorial de la Direcció General d'Urbanisme i Ordenació Territorial de la Conselleria d'Obres Públiques, Urbanisme i Transports, el projecte de modificació puntual de les Normes Subsidiàries de Planejament Municipal d'Albalat dels Tarongers, l'estudi d'impacte ambiental i el certificat d'haver fet l'exposició pública de l'estudi d'impacte ambiental.  
El projecte consisteix a modificar el traçat de la ronda Nord-est, amb una ampliació de 2.600 m2 de sòl urbà, dels quals s'en dedicaran 1.400 m2 a zona verda i 1.200 m2 a ús residencial.  
Vist que l'estudi d'impacte ambiental presentat recull la part corresponent a la informació continguda en l'estudi d'impacte ambiental de les actuals Normes Subsidiàries.  
Vist que, segons el certificat de l'Ajuntament, durant el període d'exposició al públic del document de modificació puntual de les normes subsidiàries de planejament municipal (BOP núm. 146, de 22-VI-93), ha estat a disposició del públic l'estudi d'impacte ambiental que acompanyava a les Normes Subsidiàries de Planejament d'Albalat dels Tarongers, aprovades definitivament per la Comissió Territorial d'Urbanisme el 27-7-1992 i publicades en el BOP el 4-12-1992.  
Atès que, tenint en compte les característiques de la modificació puntual, es poden assumir l'estudi i l'avaluació d'impacte fets per a les actuals normes subsidiàries.  
Atès que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5è de la Llei d'Impacte Ambiental i dels concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en la resta de disposicions que hi són d'aplicació.  
Atès que l'article 5è de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient, atribueix a la Direcció General de Qualitat Ambiental la competència per a la tramitació i la formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable a l'efecte ambiental la modificació puntual de les Normes Subsidiàries de Planejament Municipal d'Albalat dels Tarongers (el Camp de Morvedre).  
Segon  
Notificar a les persones interessades que contra aquesta resolució no es pot interposar cap recurs per no ser un acte definitiu en via administrativa. Això no obstant, hom podrà utilitzar tots els mitjans que considere oportuns per defensar el seu dret.  
Tercer  
Publicar aquesta declaració d'impacte ambiental en el Diari Oficial de la Generalitat Valenciana.  
València, 8 de novembre de 1993  
DECLARACIó D'IMPACTE AMBIENTAL  
Vist l'expedient 231/92-AIA, sobre el projecte de revisió de les Normes Subsidiàries de Planejament del terme municipal de Daimús (València).  
Vist que en data 22 de desembre de 1992, l'Ajuntament de Daimús va remetre a la Conselleria de Medi Ambient l'estudi d'impacte ambiental i el document tècnic del projecte de revisió de les Normes Subsidiàries de Planejament del municipi de Daimús (València).  
Vist que l'estudi d'impacte ambiental ha estat exposat al públic pel termini d'un mes, mitjançant inserció d'edictes en el tauler d'anuncis de l'Ajuntament i en el Butlletí Oficial de la Província de València, núm. 289, de 4 de desembre de 1992, sense que s'hi haja presentat cap al.legació, segons certificat de l'Ajuntament de Daimús d'11 de gener de 1992.   
Vist que, tal com preveu l'article 18 del Decret 162/90, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, s'han efectuat consultes als següents organismes:  
-Direcció General de Protecció Ciutadana de la Conselleria d'Administració Pública.  
-Servei Territorial de Medi Ambient de València.  
-Servei d'Anàlisi i Vigilància de la Qualitat d'Aigües de la Conselleria de Medi Ambient.   
-Servei de Planificació de Recursos Hidrològics de la Conselleria de Medi Ambient.  
-Servei de Residus i Contaminació de la Conselleria de Medi Ambient.  
Vist que els informes rebuts de les consultes realitzades es resumeixen en els següents apartats:  
a) Direcció General de Protecció Ciutadana:  
El risc d'inundacions a Daimús es localitza en la franja costanera, i tot i no ser elevat per a les persones, podria produir pèrdues materials importants si no s'hi apliquen mesures correctores. Al sector nord del municipi s'encavalquen àrees inundables per desbordament del riu Serpis i per acumulació d'aigües de vessament en zones deprimides, per la qual cosa es tracta del territori on el risc pot ser major.  
b) Servei de Planificació i Recursos Hidrològics  
El proveïment d'aigua disposa de xarxes independents per al nucli urbà i la platja. L'aigua en el nucli urbà supera els límits de nitrats admesos en la legislació, per al qual cosa s'exigeix una solució alternativa. Pel que fa al sanejament i la depuració d'aigües residuals, els abocaments es realitzen actualment a la séquia Mare i a fosses sèptiques; el nucli industrial posseeix un grau baix d'infrastructura en vies de desenvolupament. Finalment, els residus sòlids urbans són tractats a la planta d'Ador.  
c) Servei de Residus i Contaminació   
Es té constància que l'Ajuntament de Daimús envia els residus sòlids urbans a la planta de tractament d'Ador, gestionada per la Diputació de València. D'altra banda, les característiques geològiques i geogràfiques del terme municipal de Daimús no permeten la reserva de sòl apte per a la situació d'un abocador.  
Vist que, com a resultat de les consultes realitzades, en data de 4 de maig de 1993 es va sol.licitar a l'Ajuntament de Daimús una ampliació de l'estudi d'impacte ambiental.  
Vist que, en data de 13 d'agost de 1993, l'Ajuntament de Daimús va remetre a la Conselleria de Medi Ambient l'ampliació de l'estudi d'impacte ambiental sol.licitada, juntament amb les modificacions al document tècnic de la revisió de les Normes Subsidiàries de Planejament del municipi de Daimús.  
Vist que, amb data de 21 d'octubre de 1993, l'Ajuntament de Daimús va presentar en aquesta Conselleria el certificat d'aprovació provisional de les modificacions al document tècnic de les Normes Subsidiàries de Planejament i de la corresponent ampliació de l'estudi d'impacte ambiental, aprovades per ple de l'Ajuntament el dia 15 de juliol de 1993.  
Vist que, examinada la documentació aportada, es va realitzar una nova consulta a la Direcció General de Protecció Ciutadana de la Conselleria d'Administració Pública i al Servei de Planificació dels Recursos Hidrològics de la Conselleria de Medi Ambient, a l'efecte que s'avaluara si s'havia donat compliment a les consideracions emeses pels dos organismes.  
Vist que els dos organismes consultats en aquesta fase de l'expedient consideren escaients les consideracions i propostes recollides en l'ampliació.  
Atès que en la nova documentació aportada, queden recollits els aspectes següents:  
Primer: s'estableix com a zona de protecció del cordó litoral la franja de terrenys compresos entre el límit de la zona de domini públic maritimoterrestre i la façana est de la projectada avinguda de Neptú. Aquesta zona de protecció té una amplària màxima de 150 metres, s'estén a nord i sud de la zona urbana de la platja de Daimús i té la qualificació de sol urbanitzable d'ús residencial.  
Segon: segons certificat aportat per l'Ajuntament, l'abocament de residus sòlids del municipi de Daimús es realitza a la planta transformadora de residus sòlids mancomunada d'Ador. D'altra banda, segons consta en el propi estudi d'impacte ambiental i corrobora el Servei de Residus i Contaminació d'aquesta Conselleria de Medi Ambient, no hi ha al terme municipal de Daimús cap zona que, per les seues característiques geològiques i geogràfiques, puga ser considerada com apta per a a la instal.lació d'un abocador de residus sòlids.   
Tercer: quant al proveïment d'aigües a la població, Daimús, es troba inclòs en el Programa per a la Millora de la Qualitat de les Aigües, elaborat per la Generalitat Valenciana, i més en concret en el Projecte de Proveïment de l'àrea d'actuació de la Safor Sud, actualment en execució.  
Quart: pel que fa a les aigües residuals, en l'actualitat l'abocament es realitza de forma directa i sense cap tractament a la séquia Mare de Daimús, i a fosses sèptiques en el cas del nucli de la platja. No obstant això, i d'acord amb el que preveu el Pla Director de Sanejament i Depuració de la Comunitat Valenciana, Daimús es troba inclòs en el sistema Gandia-Safor Sud. L'execució de la depuradora prevista per a aquest sistema, la qual s'instal.larà dins el municipi de Miramar, garantirà el tractament de les aigües residuals procedents del municipi.  
Atès que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del seu reglament.  
Atès que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que hi són d'aplicació.   
Atès que l'article 5 de la Llei 2/1989 atribueix la competència l'òrgan ambiental per a la declaració d'impacte ambiental dels projectes als quals s'aplique aquesta llei.  
Atès que el Decret 182/1992, de 10 de novembre, del Govern Valencià, pel qual es modifica el Reglament Orgànic i Funcional de la Conselleria de Medi Ambient atribueix a la Direcció General de Qualitat Ambiental la competència per a la tramitació i declaració d'impacte ambiental.  
Per tot això, fent ús de les facultats que em confereix la llei, formule la següent declaració d'impacte ambiental:  
Primer  
Estimar acceptable, des del punt de vista ambiental, el projecte de revisió de les Normes Subsidiàries de Planejament del municipi de Daimús (València), amb les mesures correctores incloses a continuació en la present declaració d'impacte ambiental, com també les contingudes en l'estudi d'impacte ambiental, en tant que no entren en contradicció amb aquestes:  
- En el desenvolupament del sòl apte per a urbanitzar s'exigirà l'execució de la corresponent xarxa de sanejament, connectada al col.lector general que conduirà les aigües residuals a la futura estació de tractament. Així mateix, a partir de l'inici del funcionament d'aquesta, es procedirà a l'eliminació immediata de la totalitat de les fosses sèptiques i abocaments incontrolats existents en el municipi i ressenyats en l'estudi d'impacte ambiental de les Normes Subsidiàries.  
- Els plans parcials i projectes d'urbanització que desenvolupen el sòl urbà i apte per a urbanitzar hauran d'incloure determinacions per prevenir les inundacions i garantir la correcta evacuació d'aigües pluvials, com també adoptar les mesures de prevenció escaients per al cas de que es desborden les diferents séquies que travessen aquests sòls.  
- Pel que fa a la zona de protecció del cordó litoral, la qual es grafia en els annexos 1 i 2, s'impedirà qualsevol actuació urbanística en aquests terrenys, tant al nord com al sud del nucli de la platja. Atesa la classificació d'aquest sòl com a urbanitzable, aquests terrenys tindran la consideració de zones verdes i de cessió de terrenys, i només s'hi permetran les actuacions conduents a la restauració de l'ecosistema dunar i litoral i a l'establiment d'activitats recreatives compatibles amb tal restauració. Aquestes consideracions seran tingudes en compte com a condicions prèvies necessàries per a l'aprovació del corresponent pla parcial i per al seu desenvolupament.  
- Respecte al sòl no urbanitzable, i per a aquells aspectes no regulats en la normativa urbanística de les presents normes subsidiàries, regira la Llei 4/1992, de 5 de juny, de la Generalitat Valenciana, de Sòl No Urbanitzable.   
- Respecte a la destinació final dels residus generats (inerts, assimilables a urbans, tòxics i perillosos), serà l'escaient a cadascun d'ells, d'acord amb les seues característiques fisicoquímiques.  
- Igualment, els abocaments industrials no podran superar els valors de la taula 3 de l'annex del títol IV del Reglament de Domini Públic que desenvolupa els títols preliminars I, IV, V, VI i VII de la Llei 29/1985, de 2 d'agost, d'Aigües.   
- Aquestes consideracions hauran de ser inexcusablement tingudes en compte per l'Ajuntament abans de la concessió a cada indústria de la corresponent llicència d'activitat.   
Segon  
Notificar a l'interessat que contra aquesta resolució, per no ser un acte definitiu en via administrativa, no es pot presentar cap recurs; això no obstant, hom pot utilitzar els mitjans què, en defensa del seu dret, considere pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 2 de novembre de 1993